b"\n_START_ARTICLE_\nXarxa accelerom\xc3\xa8trica de Catalunya\n_START_PARAGRAPH_\nLa Xarxa accelerom\xc3\xa8trica de Catalunya \xc3\xa9s un conjunt de 18 estacions amb acceler\xc3\xb2metres que permeten enregistrar, sense saturaci\xc3\xb3, els moviments intensos del terreny i complementen la Xarxa s\xc3\xadsmica de Catalunya. L\xe2\x80\x99Institut Cartogr\xc3\xa0fic i Geol\xc3\xb2gic de Catalunya (ICGC) l'octubre de 2015 va instal\xc2\xb7lar la 18a estaci\xc3\xb3 a l'Abadia de Montserrat. La Xarxa accelerom\xc3\xa8trica es va comen\xc3\xa7ar a construir l\xe2\x80\x99any 1995, amb una primera estaci\xc3\xb3 a l\xe2\x80\x99Observatori Fabra, i des de llavors el desplegament ha estat constant. Les 18 estacions de qu\xc3\xa8 consta actualment, transmeten dades en continu i en temps real al centre de processament i emmagatzematge de dades ubicat a la seu de l\xe2\x80\x99ICGC._NEWLINE_El principal objectiu d\xe2\x80\x99aquesta Xarxa \xc3\xa9s enregistrar adequadament els moviments intensos del terreny que poden ser percebuts per la poblaci\xc3\xb3. Aquestes dades, a m\xc3\xa9s, permeten estudiar fen\xc3\xb2mens com ara l\xe2\x80\x99atenuaci\xc3\xb3 de l\xe2\x80\x99acceleraci\xc3\xb3 del moviment a mesura que augmenta la dist\xc3\xa0ncia de l\xe2\x80\x99epicentre, analitzar tamb\xc3\xa9 els efectes d\xe2\x80\x99amplificaci\xc3\xb3 d\xe2\x80\x99un sisme que poden tenir els diversos tipus de s\xc3\xb2l i avan\xc3\xa7ar en el disseny d\xe2\x80\x99estructures sismoresistents._NEWLINE_Els enregistraments de la Xarxa accelerom\xc3\xa8trica s\xe2\x80\x99utilitzen de manera complement\xc3\xa0ria als de la Xarxa s\xc3\xadsmica per monitorar els terratr\xc3\xa8mols que es produeixen a Catalunya i a regions properes. Aquest control permet determinar la localitzaci\xc3\xb3 i la magnitud de cada sisme, avaluar com ha estat percebut per la poblaci\xc3\xb3 i estimar els possibles efectes nom\xc3\xa9s pocs minuts despr\xc3\xa9s que s\xe2\x80\x99hagi produ\xc3\xaft. Totes aquestes dades serveixen per informar les autoritats competents, la poblaci\xc3\xb3 i per donar suport a Protecci\xc3\xb3 Civil, si \xc3\xa9s el cas, en la gesti\xc3\xb3 de la possible emerg\xc3\xa8ncia."